19/04/2010 | Administración LocalMunicipal
A Laracha
Anuncio aprobación bases de selección dun técnico de Administración Xeral

O Alcalde mediante Decreto de data 6 de abril de 2010, acordou aprobar as bases da convocatoria do proceso de selección, mediante oposición libre, dun funcionario/a de carreira, pertencente ao Grupo A e Subgrupo A1, Escala de Administración Xeral, Subescala Técnica, baixo a denominación de Técnico de Administración Xeral Secretaría (Oferta de emprego público, B. O. E. de 31 de marzo de 2006 modificada, BOP nº 292 de 20 de decembro de 2008). O abeiro da Oferta de Emprego Público publicada no B. O. E. o día 31 de marzo de 2006, e modificada por Resolución da Alcaldía de 3 de decembro de 2008 (BOP nº 292 de 20 de decembro de 2008) fanse públicas as bases para a convocatoria dunha praza de funcionario de carreira pertencente ao Grupo A, Subgrupo: A1; Escala de Administración Xeral; Subescala: Técnica, baixo a denominación de Técnico/a de Administración Xeral Secretaría, conforme ás seguintes disposicións: - Lei 7/2007, de 12 de abril, do Estatuto Básico do Empregado Público - Texto refundido da Lei da Función Pública de Galicia, aprobado por Decreto Lexislativo 1/2008, de 13 de marzo. - Lei 7/1985, de 2 de abril, de bases do réxime local. - Lei 5/1997, do 22 de xullo, de Administración Local de Galicia. - Texto refundido das disposicións legais vixentes en materia de réxime local, aprobado por Real decreto lexislativo 781/1986, de 18 de abril. - Real decreto 896/1991, de 7 de xuño, sobre as regras básicas e os programas mínimos a que debe axustarse o procedemento de selección de funcionarios da administración local. - Real decreto 364/1995, de 10 de marzo, polo que se aproba o regulamento xeral de ingreso do persoal ó servizo da administración do Estado. - Regulamento de selección do persoal da Administración da Comunidade Autónoma de Galicia de 20 de marzo de 1991, As probas selectivas realizaranse polo sistema de oposición libre. a) Ter nacionalidade española ou ser nacional doutros Estados conforme ós artigos 56 e 57 do Estatuto Básico do Empregado Público b) Ter cumpridos 16 anos de idade. c) Estar en posesión, ou en condicións de obter na data na que finalice o prazo de presentación de Instancias, unha licenciatura universitaria ou título de enxeñeiro superior, arquitecto superior ou equivalente. d) Non padecer enfermidade ou eiva física ou psíquica que impida ou sexa incompatible co desempeño das tarefas correspondentes á praza á que se opte. e) Non ter sido separado, mediante expediente disciplinario, do servizo de calquera das administracións públicas, nin atoparse inhabilitado para o exercicio de funcións públicas, así como non estar incurso en calquera incompatibilidade das previstas na Lexislación vixente. Os anteriores requisitos deberanse cumprir con referencia ó último día de prazo de presentación das solicitudes, e será nulo o nomeamento como funcionario de carreira dun aspirante que estea incurso en causas de incapacidade conforme á normativa vixente. As solicitudes, que deberán presentarse na forma prevista no ANEXO II, para tomar parte nas probas selectivas, deberán ser remitidas ao sr. Alcalde, e presentaranse no Rexistro Xeral do Concello no prazo de vinte días naturais contados a partir do seguinte ó da publicación do anuncio da convocatoria no Boletín Oficial do Estado. ou nalgunha das formas previstas no art.38.4 da lei 30/1992, de 26 de novembro, de réxime xurídico das administracións públicas e do procedemento administrativo común. Previamente publicaranse as bases íntegras no BOP da provincia da Coruña e un anuncio extractado da convocatoria no Diario Oficial de Galicia. Nas solicitudes deberá facerse constar expresamente que o aspirante ten todos e cada un dos requisitos esixidos na convocatoria referidos á data de finalización do prazo da súa presentación. Ás solicitudes acompañaranse dunha copia do Documento Nacional de Identidade. Finalizado o prazo de presentación de solicitudes, o sr. Alcalde, no prazo máximo dun mes, mediante resolución aprobará a lista provisional de admitidos e excluídos. Dita resolución será definitiva de non haber excluídos, e será exposta no taboleiro de anuncios do Concello e publicarase no BOP, relacionándose os aspirantes excluídos coa indicación da causa de exclusión. Nesta resolución incluirase a composición do tribunal, o lugar, a data e a hora do comezo do primeiro exercicio, de modo que o exercicio non se celebre antes de quince días contados dende a publicación. Os aspirantes excluídos disporán dun prazo de dez días hábiles para reclamacións e corrección das deficiencias sinaladas. Estas reclamacións e correccións serán aceptadas ou rexeitadas na resolución que aprobe a lista definitiva, que publicarase na mesma forma. Contra a resolución na que se declare a exclusión definitiva do aspirante, poderá interpoñerse potestativamente recurso de reposición, no prazo dun mes, ante o órgano que dictou o acto, ou directamente recurso contencioso–administrativo no prazo de dous meses, ante a Xurisdicción Contenciosa-Administrativa, contados a partir do día seguinte ao da publicación no BOP. De conformidade co artigo 4 do Real Decreto 896/1991, de 7 de xuño, o Tribunal terá a seguinte composición: Presidente: Un funcionario de Administración Local do grupo A, subgrupo A1 ou un funcionario con habilitación de carácter estatal pertencente á subescala de Secretaría ou de Secretaría-Intervención. Secretario: Un funcionario de Administración Local do grupo A, subgrupo A1 ou un funcionario con habilitación de carácter estatal pertencente á subescala de Secretaría ou Secretaría-Intervención que intervirá con voz e sen voto. Vocais: Catro funcionarios de Administración Local do grupo A, subgrupo A1 ou funcionarios con habilitación de carácter estatal. Os vocais deberán ter titulación igual ou superior á esixida para o acceso á praza convocada. Os membros do tribunal deberán absterse de intervir, notificándoo á autoridade convocante, cando neles concorran circunstancias das previstas no artigo 28 da Lei 30/1992, de Réxime Xurídico das Administracións Públicas e do Procedemento Administrativo Común. Os aspirantes poderán recusar ós membros do tribunal cando se dean calquera das citadas circunstancias. Os tribunais non se poderán constituír nin actuar sen a asistencia de máis da metade dos seus membros, titulares ou suplentes indistintamente, debendo estar presente en todo caso, o/a Presidente/a e o/a Secretario/a ou quen legalmente os substitúa. O tribunal poderá dispo-la incorporación ós seus traballos de asesores especialistas, con voz e sen voto, para as probas en que así o estimen necesario ou conveniente. Os citados asesores limitaranse a presta-la súa colaboración nas súas especialidades técnicas. Os membros concorrentes ás sesións do Tribunal e para os efectos de percepción de asistencias clasificaranse consonte ó disposto no artigo 33 do Real Decreto 462/2002 sobre indemnizacións por razón de servizo. O tribunal na súa actuación axustarase ao establecido nas presentes bases; no non disposto, seralle de aplicación a normativa prevista para a formación da vontade dos órganos colexiados, tanto na lei 30/1992 do 26 de novembro como na demais normativa de aplicación. O día, hora e local en que terá lugar o primeiro exercicio da fase de oposición anunciarase no BOP, cando menos con quince días de antelación á data de comezo do primeiro exercicio. Os aspirantes convocaranse para cada exercicio en chamamento único, sendo excluídos da oposición os que non comparezan, salvo nos casos debidamente xustificados e apreciados discrecionalmente polo tribunal. A actuación dos aspirantes naqueles exercicios que non se poidan realizar conxuntamente realizarase por orde alfabética segundo a primeira letra do seu apelido, comezando pola letra “M” segundo Resolución do 26 de xaneiro de 2010 pola que se fai público o resultado do sorteo ao cal se refire o art.9 do Regulamento de selección de persoal da Administración da Comunidade Autónoma de Galicia, de 20 de marzo de 1991. Os aspirantes deberán acredita-la súa personalidade coa exhibición do documento nacional de identidade. O tribunal publicará os sucesivos anuncios de celebración do segundo e restantes exercicios, exclusivamente no Taboleiro de Edictos do Concello. A oposición constará de catro exercicios, de carácter obrigatorio e eliminatorio, que serán os seguintes: Primeiro exercicio eliminatorio: consistirá en desenvolver por escrito, no prazo máximo de 150 minutos, un tema de carácter xeral en relación cos contidos do programa que figura no Anexo I desta convocatoria, que non necesariamente coincidirá cun tema en concreto. O Tribunal poderá decidir que o exercicio sexa lido ante o Tribunal polo aspirante, apreciándose, fundamentalmente, a capacidade e formación xeral, a claridade de ideas, a precisión e rigor na exposición e a calidade de expresión escrita. O exercicio será cualificado de 0 a 10 puntos, sendo preciso acadar unha puntuación mínima de 5 puntos para superalo, sendo eliminados aqueles aspirantes que non a obteñan. Segundo exercicio eliminatorio: consistirá en expoñer oralmente, durante un prazo máximo de cincuenta minutos, catro temas sacados a sorte entre os comprendidos no temario recollido no anexo I da convocatoria (1º tema da parte I) Dereito Xeral, 2º tema da parte II) Dereito Administrativo Xeral, 3º tema da parte III) Dereito Local Xeral e 4º tema de entre os temas 73 ao 85 da parte IV) Dereito Local Especial). Antes de iniciar a exposición, o/a aspirante disporá dun período máximo de dez minutos para a realización dun esquema ou guión dos temas que deba desenvolver. O Tribunal reservarase a posibilidade de ampliar ata en cinco minutos o tempo de exposición do aspirante naqueles casos en que a calidade da exposición o xustifique. Finalizada a exposición, o Tribunal poderá dialogar co aspirante sobre cuestións relacionadas cos temas desenvolvidos, por un período máximo de dez minutos. Neste exercicio valorarase o volume e comprensión dos coñecementos, a claridade da exposición e a capacidade de expresión oral. O exercicio será cualificado de 0 a 20 puntos, sendo preciso acadar unha puntuación mínima de 10 puntos para superalo, sendo eliminados aqueles aspirantes que non a obteñan. Terceiro exercicio eliminatorio: Consistirá na resolución do suposto ou supostos prácticos que o Tribunal determine, durante o prazo máximo de catro horas, e que estará relacionado coas materias da totalidade do programa que figura no anexo I pudendo consultar textos legais non comentados en soporte papel. Este exercicio deberá ser lido obrigatoriamente ante o Tribunal polo aspirante, valorándose a capacidade de análise e a aplicación razoada dos coñecementos teóricos á resolución dos problemas prácticos plantexados. O tribunal poderá acordar a incorporación de asesores especialistas para a valoración do presente exercicio cando así o estime necesario ou conveniente. Ditos asesores actuarán con voz e sen voto e limitaranse ao exercicio das especialidades técnicas en base as que colaborarán co respectivo tribunal. O/s suposto/s serán cualificados de 0 a 20 puntos (de 0 a 10 puntos cada suposto no caso de que o Tribunal decidira propoñer dous), sendo preciso obter un mínimo de dez puntos (ou 5 puntos en cada suposto para o caso de que se propoñan dous) para superalo exercicio, sendo eliminados aqueles aspirantes que non a obteñan. A cualificación global do exercicio será de 0 a 20 puntos, sendo necesario obter 10 puntos para entender superado o mesmo. Cuarto exercicio eliminatorio: Coñecemento de galego. De carácter obrigatorio e eliminatorio, soamente para os aspirantes que non estean en posesión do curso Celga 3 de perfeccionamento da lingua galega, estando exentos os aspirantes que o acrediten mediante a presentación do orixinal ou copia compulsada do curso Celga 3 de perfeccionamento da lingua galega ou a súa validación consonte co sinalado na Orde de 1 de abril do 2005 da Consellería de Educación, que establece o procedemento para a validación dos cursos da lingua galega. Consistirá en traducir ao galego unha porción dun texto legal en castelán proposto polo tribunal nun tempo máximo de trinta minutos, sen axuda de diccionario. Este exercicio será cualificado de apto ou non apto, sendo necesario obter a cualificación de apto para entender superado o exercicio. A cualificación de cada exercicio resultará da suma das puntuacións outorgadas polos distintos membros do tribunal e dividindo o total de puntos polo número de asistentes de aquel, sendo o cociente a cualificación final do exercicio. A cualificación de cada exercicio farase pública no Taboleiro de Edictos e será facilitada por teléfono, e-mail ou persoalmente, polo Secretario/a do Tribunal. A puntuación definitiva estará determinada pola suma das puntuacións obtidas nos exercicios da fase de oposición. Rematada a cualificación dos aspirantes, o Tribunal publicará a relación de aprobados por orde de puntuación. Considerando que en ningún caso o número de aspirantes aprobados pode excede-lo número de prazas convocadas, a relación definitiva de aprobados confeccionarase co aspirante que, superados tódolos exercicios eliminatorios, obteña a maior puntuación obtida da suma dos exercicios da oposición. O Tribunal elevará a citada proposta á Presidencia da Corporación, para que proceda ó seu nomeamento e publicación nos diarios oficiais pertinentes para o posterior acatamento do ordenamento xurídico e toma de posesión como funcionario de carreira, e consonte co establecido na base seguinte. No prazo de dez días naturais, que comezará a contar desde o día seguinte á publicación do nomeamento do aprobado, éste deberá presentar no Rexistro Xeral do Concello os documentos que se relacionan: a) Titulación esixida para tomar parte nas probas selectivas. b) Declaración xurada de non ter sido separado do servizo de ningunha administración pública, nin de estar inhabilitado para o exercicio da función pública. c) Certificación médica acreditativa de non padecer enfermidade ou eiva física que impida ou dificulte o normal desenvolvemento da súa función. Se no prazo sinalado, e salvo casos de forza maior, o candidato proposto non presenta a súa documentación ou non reúne os requisitos esixidos, non poderá ser nomeado, quedando anuladas tódalas actuacións, sen prexuízo da responsabilidade na que puideran incorrer por falsidade na súa solicitude para participar no proceso selectivo. Cumpridos os anteriores requisitos, o Presidente da Corporación, procederá á convocar ó aspirante para o acto de acatamento do ordenamento xurídico e para a súa toma de posesión como funcionario de carreira. O Tribunal queda autorizado para resolve-las dúbidas que se presenten e adopta-los acordos necesarios para a boa orde do proceso selectivo en todo o non previsto nestas bases. Contra o acordo de aprobación das presentes bases, que pon fin á vía administrativa poderá interpoñerse recurso potestativo de reposición ante a Alcaldía-Presidencia, no prazo dun mes desde a súa publicación; ou ben, directamente, recurso contencioso-administrativo ante o Xulgado do Contencioso- Administrativo da Coruña que corresponda, no prazo de dous meses, desde a súa publicación. Non poderá interpoñerse recurso contencioso-administrativo si se interpuxera o potestativo de reposición, en tanto non se resolva expresamente ou se produza a desestimación presunta do mesmo polo transcurso do prazo dun mes desde a súa interposición. Neste caso, o prazo para a interposición do recurso contencioso-administrativo será de dous meses desde a resolución expresa do recurso, a contar desde o día seguinte ao da notificación do mesmo ou ben, seis meses, a contar desde o día seguinte en que deba entenderse desestimado por silencio administrativo o citado recurso potestativo de reposición. As convocatorias e cantos actos sexan dictados polo tribunal do proceso selectivo, poderán ser impugnados polos interesados de acordo co establecido na Lei 30/1992, de 26 de novembro, de réxime xurídico das administración públicas e do procedemento administrativo común e na Lei 29/1998, de 13 de xuño, reguladora da xurisdicción contencioso-administrativa. A Laracha, 6 de abril de 2010 O alcalde José Manuel López Varela Tema 1. Estado social e democrático de dereito. Modelos, políticas e problemas actuais do Estado do benestar. Tema 2. A Constitución Española de 1978. Estructura e contido esencial. A reforma constitucional. Tema 3. Os dereitos e deberes fundamentais. A protección e suspensión dos dereitos fundamentais. Protección xurisdiccional dos dereitos fundamentais da persoa. Tema 4. As Cortes Xerais. Composición e funcións. O Goberno no sistema constitucional español. O Presidente do Goberno. O control parlamentario do Goberno. Tema 5. O Poder Xudicial na Constitución Española e na Lei Orgánica do Poder Xudicial. Consello Xeral do Poder Xudicial: composición, organización e funcións. A organización da Administración de Xustiza en España. Tema 6. O Tribunal Constitucional na Constitución e na súa Lei Orgánica. Composición, designación, organización e funcións. O sistema español de control de constitucionalidade das leis. Tema 7. A Administración Pública na Constitución. A regulación da Administración na Lei de Réxime Xurídico das Administracións Públicas e do Procedemento Administrativo Común. Tema 8. Os Estatutos de Autonomía das Comunidades Autónomas: natureza xurídica. O Estatuto de Autonomía de Galicia: estructura, contido e reforma. Tema 9. Institucións de autogoberno de Galicia: descrición. O Parlamento e a Xunta de Galicia: funcións e composición. O Presidente da Xunta de Galicia: funcións e elección. Tema 10. A Unión Europea: orixe e evolución. Institucións comunitarias, organización e competencias. O Comité das Rexións. Tema 11. Dereito comunitario europeo: caracteres. Fontes: Dereito primario, Dereito derivado e outras fontes. O efecto directo das Directivas. Tema 12. O Consello de Europa: institucións e organización. O Congreso de Poderes Locais e Rexionais de Europa. A cooperación e o asociacionismo internacional das Entidades locais. A Carta Europea da Autonomía Local. Contido. Posición e significación no ordenamento xurídico español. Tema 13. A Administración Publica: concepto. O Dereito Administrativo: concepto. A Administración Pública e o Dereito. O principio de legalidade na Administración. Potestades reguladas e discrecionais: discrecionalidade e conceptos xurídicos indeterminados. Limites da discrecionalidade. Fiscalización da discrecionalidade. Tema 14. O ordenamento xurídico-administrativo: A Constitución. A Lei. As súas clases. Os Tratados Internacionais. O regulamento: concepto e clases. A potestade regulamentaria. Procedemento de elaboración. Límites. O control da potestade regulamentaria. Tema 15. O cidadán como administrado: concepto e clases. A capacidade dos administrados e as súas causas modificativas. Dereitos dos cidadáns nas súas relacións coas administracións públicas. Tema 16. O dereito real de propiedade. Modos de adquirir a propiedade. A posesión. Dereitos reais de goce e dereitos reais de garantía. Tema 17. O contrato. Concepto, elementos e requisitos. Vicios dos contratos. A convalidación e a rescisión. Clases de contratos. En especial, os contratos translativos de dominio e os contratos de uso e disfrute. Tema 18. A empresa mercantil: teoría sobre a súa natureza e concepto. Réxime xurídico da súa transmisión. Concepto e estatuto legal do comerciante individual. Tema 19. O empresario social: tipoloxía das sociedades mercantís. Especial referencia á sociedade anónima. Os estados de anormalidade na vida da empresa. A lei concursal. Tema 20. A lexislación laboral. O contrato de traballo. Concepto, clases e modalidades. Modificación, suspensión e extinción da relación laboral. Dereitos e deberes de traballadores e empresarios. Tema 21. O acto administrativo. Concepto. Elementos. Clases. Requisitos: a motivación e a forma. A eficacia dos actos administrativos: o principio de autotutela declarativa. Condicións. A notificación: contido, prazo e práctica. A notificación defectuosa. A publicación. A aprobación por outra Administración. A demora e a retroactividade da eficacia. Tema 22. A invalidez do acto administrativo. Supostos de nulidade de pleno dereito e anulabilidade. O principio de conservación do acto administrativo. A revisión de actos e disposicións pola propia Administración: supostos. A acción de nulidade, procedemento, límites. A declaración de lesividade. A revocación de actos. A rectificación de errores materiais ou de feito. Tema 23. Disposicións xerais sobre os procedementos administrativos. Interesados no procedemento e representación. Abstención e recusación. Dereitos dos administrados. Os rexistros administrativos. Termos e prazos: cómputo, ampliación e tramitación de urxencia. Tema 24. A iniciación do procedemento: clases, subsanación, mellora de solicitudes e forma de presentación. Ordenación do procedemento. Instrucción: intervención dos interesados, probas e informes. Tema 25. A terminación do procedemento. A obriga de resolver. Contido da resolución expresa: principios de congruencia e de non agravación da situación inicial. A terminación convencional. A falta de resolución expresa: o réxime do silencio administrativo. O desistimento e a renuncia. A caducidade. Tema 26. A coacción administrativa: o principio de autotutela executiva. A execución forzosa dos actos administrativos: os seus medios e principios de utilización. A vía de feito. Tema 27. Os recursos administrativos: principios xerais. Actos susceptibles de recurso administrativo. Regras xerais de tramitación dos recursos administrativos. Clases de recursos. As reclamacións administrativas previas ao exercicio de accións civís e laborais. Procedementos substitutivos dos recursos administrativos: conciliación, mediación e arbitraxe. Tema 28. A xurisdicción contencioso-administrativa. Natureza, extensión e límites. Órganos da xurisdicción e as súas competencias. As partes: lexitimación. O obxecto do recurso contencioso administrativo. Tema 29. O procedemento en primeira ou única instancia. Medidas cautelares. A sentencia: recursos contra sentencias. A execución da sentencia. Procedementos especiais. Tema 30. A potestade sancionadora: concepto e significado. Principios do exercicio da potestade sancionadora. O procedemento sancionador e as súas garantías. Medidas sancionadoras administrativas. Tema 31. Os contratos do sector público: delimitación. Os principios xerais da contratación do sector público: racionalidade, liberdade de pactos e contido mínimo, perfección e forma, a información, o réxime da invalidez e a revisión de decisións en materia de contratación. Tema 32. As partes nos contratos do sector público. O órgano de contratación. O empresario: capacidade, prohibicións, solvencia e clasificación. Tema 33. A preparación de contratos polas Administracións Públicas. Clases de expedientes de contratación. A selección do contratista: procedementos, formas e criterios de adxudicación. Garantías. Perfeccionamento e formalización do contrato. A invalidez dos contratos. Tema 34. Execución e modificación dos contratos administrativos. Prerrogativas da Administración. A revisión de prezos. A extinción dos contratos administrativos. A cesión dos contratos e a subcontratación. Tema 35. O contrato de obras. Actuacións administrativas preparatorias. Formas de adxudicación. Formalización. Efectos. Extinción. A cesión do contrato e subcontrato de obras. Execución de obras pola propia Administración. Tema 36. O contrato de concesión de obra pública: principios, dereitos e obrigas das partes. Prerrogativas e dereitos da Administración. Réxime económico financeiro. Extinción. Subcontratación. Tema 37. O contrato de subministros: réxime xurídico. Execución, modificación, cumprimento e resolución. Tema 38. O contrato de servizos: réxime xurídico. Execución, modificación, cumprimento e resolución. Tema 39. Os contratos de colaboración entre o sector público e o sector privado. Organización administrativa da contratación. Aplicación da lei de contratos do sector público ás entidades locais. Tema 40. A expropiación forzosa: concepto e natureza. Os suxeitos: expropiante, beneficiario e expropiado. O obxecto da expropiación. A causa da expropiación. Tema 41. O procedemento expropiatorio xeral. A declaración de utilidade pública ou interese social. A declaración de necesidade da ocupación. O xusto prezo. O pago e a ocupación. A reversión. Expropiación por razón de urxencia. Os procedementos especiais. Tema 42. A responsabilidade da Administración pública: caracteres. Os presupostos da responsabilidade. Danos resarcibles. A acción e o procedemento administrativo en materia de responsabilidade. A responsabilidade patrimonial das autoridades e persoal ao servizo das Administracións públicas. Tema 43. A actividade administrativa de prestación de servizos: concepto, caracteres e clases de servizos públicos. As formas de xestión dos servizos públicos. Tema 44. Outras formas de actividade administrativa. A Directiva 2006/123/CE do Parlamento Europeo e do Consello, de 12 de decembro de 2006, relativa aos servizos no mercado interior e a súa transposición ao Dereito español. Tema 45. As propiedades públicas: tipoloxía. O dominio público, concepto, natureza e elementos. Afectación e mutacións demaniais. Réxime xurídico do dominio público. Utilización: autorización, concesión e reserva. Tema 46. O patrimonio privado das Administracións Públicas. Réxime xurídico. Potestades da Administración e réxime de adquisición, uso e enaxenación. Tema 47. Dominios públicos especiais. Aspectos esenciais da regulación relativa a augas, montes, minas, estradas e costas. Tema 48. O réxime local: significado e evolución histórica. A Administración Local na Constitución. A Carta Europea de Autonomía Local. A garantía constitucional da autonomía local: significado, contido e límites. Tema 49. O sistema de fontes do Dereito Local. Regulación básica do Estado e normativa das Comunidades Autónomas en materia de Réxime Local. A incidencia da lexislación sectorial sobre o réxime local. A potestade normativa das entidades locais: Regulamentos e Ordenanzas. Procedemento de elaboración. O Regulamento orgánico. Os Bandos. Tema 50. O Municipio: Concepto e elementos. O termo municipal: o problema da planta municipal. Alteracións de termos municipais. Lexislación básica e lexislación autonómica. A poboación municipal. O Padrón de habitantes. O estatuto dos veciños. Dereitos dos estranxeiros. Tema 51. A organización municipal I. Os municipios de réxime común. Órganos necesarios: O Alcalde, Tenentes de Alcalde, o Pleno e a Xunta de Goberno Local. Órganos complementarios: Comisións Informativas e outros órganos. Tema 52. A organización municipal II. Os municipios de gran poboación: especialidades do seu réxime orgánico-funcional. Os grupos políticos. A participación veciñal na xestión municipal. O concello aberto. Outros Réximes especiais. Tema 53. As competencias municipais: sistema de determinación. Competencias propias, compartidas e delegadas. Os servizos mínimos obrigatorios. A reserva de servizos. Tema 54. A provincia como entidade local. Organización e competencias. A cooperación municipal. As relacións entre as Comunidades Autónomas e as Deputacións Provinciais. Outras Entidades locais. Lexislación básica e lexislación autonómica. Entidades locais de ámbito inferior ao municipio. As comarcas. As mancomunidades de municipios. As áreas metropolitanas. Tema 55. O sistema electoral local. Causas de inelexibilidade e incompatibilidade. Elección dos Concelleiros e Alcaldes. Elección de Deputados Provinciais e Presidentes das Deputacións provinciais. A moción de censura no ámbito local. A cuestión de confianza. O recurso contencioso-electoral. O Estatuto dos cargos públicos representativos locais. Tema 56. Réxime de sesións e acordos dos órganos de goberno local. Actas, certificacións, comunicacións, notificacións e publicación dos acordos. O rexistro de documentos. Tema 57. Singularidades do procedemento administrativo das Entidades Locais. A revisión e revocación dos actos dos entes locais. Tramitación de expedientes. Recursos administrativos e xurisdiccionais contra os actos locais. Tema 58. As formas de acción administrativa das entidades locais. O fomento: estudio especial das subvencións. A actividade de policía: a intervención administrativa local na actividade privada. As licenzas e autorizacións administrativas: as súas clases. A policía da seguridade pública. Tema 59. A iniciativa económica das Entidades locais e a reserva de servizos. O servizo público nas entidades locais. Concepto. As formas de xestión dos servizos públicos locais. As formas de xestión directa. Tema 60. Xestión indirecta: a concesión de servizos públicos. Concepto e natureza. Elementos. Potestades da Administración Pública. Dereitos e obrigas do concesionario. Relacións do concesionario cos usuarios. Extinción da concesión. Outras formas de xestión indirecta dos servizos públicos. Os consorcios. Tema 61. Os bens das entidades locais. Clases. Bens de dominio público. Bens comunais. Bens patrimoniais. Os montes veciñais en mano común. Tema 62. Prerrogativas e potestades das entidades locais en relación cos seus bens. O inventario. A administración, disfrute e aproveitamento dos bens. A enaxenación. A acción de desafiuzamento. Tema 63. Inscrición de bens dos Entes Locais no Rexistro da Propiedade. A certificación administrativa de dominio como título inmatriculador. O Catastro e a súa concordancia co Rexistro da Propiedade. Tema 64. A potestade sancionadora local. Especial referencia ao procedemento sancionador en materia de tráfico e seguridade viaria. Tema 65. Os recursos das Facendas locais no marco do Real Decreto Lexislativo 2/2004, de 5 de marzo, polo que se aproba o Texto Refundido da Lei Reguladora das Facendas Locais: dos municipios, as provincias e outras entidades locais. Réximes especiais. Os ingresos de dereito privado. As subvencións e outros ingresos de dereito público. Tema 66. Actividade subvencional das Administracións Públicas. Procedementos de concesión e xestión das subvencións. Reintegro de subvencións. Control financeiro. Infraccións e sancións administrativas en materia de subvencións. Tema 67. O orzamento Xeral das Entidades locais. Estructura orzamentaria. Elaboración e aprobación: especial referencia ás Bases de execución do Orzamento. A prórroga do Orzamento. A execución e liquidación do Orzamento. Tema 68. O persoal ao servizo das Corporacións Locais: Clases e réxime xurídico. A función pública local: clases de funcionarios locais. Os instrumentos de organización do persoal. Os instrumentos reguladores dos recursos humanos: a oferta de emprego, os plans de emprego e outros sistemas de racionalización. Tema 69. O acceso aos empregos locais: principios reguladores. Requisitos. Sistemas selectivos. A extinción da condición de empregado público. O réxime de provisión de postos de traballo: sistemas de provisión. O contrato de traballo. As situacións administrativas dos funcionarios locais. Tema 70. A relación estatutaria. Os dereitos dos funcionarios locais. Dereitos individuais. Especial referencia á carreira profesional e ás retribucións. O réxime da Seguridade Social. Dereitos colectivos. Sindicación e representación. O dereito de folga. A negociación colectiva. Tema 71. Os deberes dos funcionarios locais. O réxime disciplinario. O réxime de responsabilidade civil, penal e patrimonial. O réxime de incompatibilidades. Os delictos cometidos por funcionarios públicos. Tema 72. O Texto Refundido da Lei da Función Pública de Galicia. Obxecto e ámbito de aplicación. Situacións administrativas dos funcionarios ao servizo das Administracións Locais de Galicia. Licenzas, vacacións e permisos. Tema 73. Evolución histórica da lexislación urbanística española. O marco constitucional do urbanismo. A doutrina do Tribunal Constitucional. Principios rectores do ordenamento urbanístico no Texto Refundido da Lei do Solo de 2008. Tema 74. As situacións básicas do solo no Texto Refundido da Lei do Solo: especial consideración das súas limitacións. Accións e Recursos en materia urbanística no Texto Refundido da Lei do Solo. Tema 75. A lexislación urbanística de Galicia. Clases de solo na Lei de Ordenación Urbanística e de protección do medio rural de Galicia (LOUG). Solo urbano: consolidado e non consolidado. Solo urbanizable: delimitado e non delimitado. Solo de núcleo rural. Solo rústico. Tema 76. O Plan Xeral de Ordenación Municipal. Determinacións de carácter xeral. Estratexia de actuación e estudio económico. Documentación. Elaboración. Procedemento de aprobación. Tema 77. O planeamento de desenvolvemento. Os plans parciais: obxecto, determinacións e documentación. Os plans de sectorización. Os plans especiais: clases. Os estudos de detalle. Os catálogos. Tema 78. A xestión urbanística na LOUG I: sistemas de xestión directos. O sistema de cooperación: concepto e características. A reparcelación. O proxecto de reparcelación. O sistema de expropiación: determinacións xerais. Formas de xestión. Determinación do xusto prezo. A taxación conxunta. A taxación individualizada. Exclusión da expropiación. Tema 79. A xestión urbanística na LOUG II: sistemas de xestión indirectos. O sistema de compensación: concepto. A Xunta de compensación: a súa constitución. O proxecto de compensación. O sistema de concerto. O sistema de concesión de obra urbanizadora. Tema 80. As licenzas urbanísticas. Natureza xurídica. Actos suxeitos a licenza. Procedemento de outorgamento de licenzas. A caducidade das licenzas. Actos promovidos polas Administracións Públicas. Tema 81. Os deberes de conservación e a ruína. Deber de conservación e ordes de execución. A inspección periódica das construccións. A declaración de ruína. O fomento da conservación e rehabilitación das edificacións tradicionais. Tema 82. Protección da legalidade urbanística. Obras sen licenza en curso de execución. Obras terminadas sen licenza. Outros actos sen licenza. Suspensión e revisión de licenzas. Protección da legalidade en zonas verdes, espazos libres, dotacións e equipamentos públicos. Protección da legalidade en solo rústico. Subrogación. Tema 83. Infraccións urbanísticas: Definición. Tipificación. Prescrición. Persoas responsables. Contía das sancións. Sancións accesorias. Órganos competentes. Procedemento sancionador. Tema 84. Urbanismo e Rexistro da Propiedade. Repercusións do Rexistro da Propiedade na lexislación do solo. Actos inscribibles e títulos inscribibles de acordo co Real Decreto 1093/1997, de 4 de xullo, de inscrición no Rexistro de actos de natureza urbanística. Licenzas de segregación e licenzas de obra nova. Tema 85. O Plan Xeral de Ordenación Municipal da Laracha. Estructura e consideracións xerais. Réxime xurídico e especialidades do Plan Xeral de Ordenación Municipal da Laracha para o solo rústico. Tema 86. O Plan Xeral de Ordenación Municipal da Laracha. Título I e Título II. Tema 87. O Plan Xeral de Ordenación Municipal da Laracha. Título III e Título IV. Tema 88. O Plan Xeral de Ordenación Municipal da Laracha. Título V e Título VI. Tema 89. O Plan Xeral de Ordenación Municipal da Laracha. Título VII e Título VIII. Tema 90. O Plan Xeral de Ordenación Municipal da Laracha. Título IX e Anexos. D. con nº DNI:., con domicilio a efectos de notificacións en. con nº de teléfono./., e correo electrónico., declaro coñecer e aceptar as bases publicadas no B. O. P. da provincia de A Coruña nº. o día. para participar no proceso selectivo dunha praza de funcionario/a de carreira do Grupo A e Subgrupo: A1, da Escala Administración Xeral, Subescala Técnica e baixo a denominación de “Técnico Administración Xeral Secretaría”. Baixo.( Xuramento/Promesa) declaro cumprir todos e cada un dos requisitos imprescindibles para participar neste procedemento selectivo ao abeiro do disposto na base 3ª, comprometéndome a xustificalos se resulto seleccionado ao remate do procedemento de selección. Por todo isto SOLICITO tomar parte neste proceso de concorrencia competitiva acompañando á presente solicitude: 1º Fotocopia compulsada do D. N. I.  2º Fotocopia compulsada do curso do Celga 3 ou da validación do curso de perfeccionamento da lingua galega consonte co sinalado na Orde de 1 de abril do 2005 da Consellería de Educación, que establece o procedemento para a validación dos cursos da lingua galega.  En., a. de.2010. D. SR. ALCALDE – PRESIDENTE DO CONCELLO DA LARACHA Os datos recollidos nesta solicitude serán tratados coa conformidade prevista na Lexislación de Protección de datos de carácter persoal.